Slabados akmuo
Slabados akmuo – saugomas geologinis gamtos paveldo objektas, esantis Kaišiadorių rajone, Žiežmarių apylinkės seniūnijoje, Naujosios Slabados kaime. Paskelbtas saugomu Kaišiadorių rajono savivaldybės tarybos 1993 m. birželio 24 d. sprendimu Nr. 259. Pažymėtas informaciniu ženklu. Masyvus riedulys stūkso už 2 km (tiesia linija) į pietryčius nuo Pakertų, prie įvažiavimo į vienkiemį, palaukėje, supamas brandžių eglių. Pasiekiamas iš kelio  1812  Žiežmariai–Nemaitonys–Stakliškės , Pakertuose išsukus į žvyrkelį pro ūkio pastatus (2023 m. duomenimis, kelyje nuorodų nebuvo). Palyginti netoli, už 0,6 km į šiaurės rytus, guli saugomas Aleksiejūniškių akmuo. Riedulys surastas ir sodybos pakraštį atvilktas melioratorių. Buvusi ankstesnė vieta nėra žinoma.